## Carlos Mazón: “El nou decret d’acolliment inclourà el doble oferiment per a permetre l’adopció a les famílies acollidores”

*** Assenyala que “complim així amb una demanda històrica de les famílies d’acolliment perquè creiem que és imprescindible mantindre els vincles que es generen per a garantir l’estabilitat dels xiquets i xiquetes”
* Reafirma el compromís del Consell per “prioritzar l’acolliment familiar com la millor mesura per al desenrotllament emocional dels menors perquè no busquem un xiquet per a una família, sinó la millor família per a cada xiquet”
* Realça diferents mesures que ha impulsat la Generalitat com l’ampliació de deduccions fiscals, la reforma de la llei d’hisenda per a no interrompre els pagaments a les famílies acollidores o les ajudes del decret DANA per als afectats per les riuades
* Destaca l’augment pressupostari per a 2025 de la Direcció General de la Infància en un 14,6 % fins a arribar als 84,2 milions d’euros dels quals 18,9 milions es destinen directament a l’acolliment familiar**

**València.**

El president de la Generalitat, Carlos Mazón, ha anunciat que “el nou decret d’acolliment inclourà el doble oferiment per a permetre l’adopció a les famílies acollidores”.

El cap del Consell ha assenyalat que “complim amb una demanda històrica de les famílies d’acolliment i apostem per mantindre el vincle que es genera entre els menors i les seues famílies d’acolliment perquè passe de temporal a permanent i no es trenquen estos nexes, ja que és important mantindre’ls estables quan els xiquets es troben en edat primerenca”.

Carlos Mazón ha traslladat que, amb la modificació del decret d’acolliment, “també millorarem la formació i impulsarem la valoració de les famílies que s’oferixen en els processos d’adopció i potenciarem les adopcions obertes perquè creiem que és imprescindible que els nexes emocionals dels xiquets es mantinguen, sempre que siga possible i beneficiós per a ells”.

Així, ha indicat que “el nostre model d’acolliment camina cap a una major flexibilitat sense perdre el rigor, amb menys transicions i ruptures, més famílies formades, secundades i acompanyades i, sobretot, més xiquets i xiquetes creixent en un entorn familiar i no institucional”.

El cap del Consell ha indicat que “encara hi ha 1.800 xiquets i xiquetes en els nostres centres d’acolliment” per la qual cosa ha indicat que estes mesures “busquen incentivar que més famílies entren en el sistema d’acolliment i, d’esta manera, garantir una llar estable als menors”.

**I Mesa de Participació i Col·laboració en Matèria d’Acolliment Familiar i Adopció de la Comunitat Valenciana**

El president ha participat en la I Mesa de Participació i Col·laboració en Matèria d’Acolliment Familiar i Adopció de Comunitat Valenciana que s’ha constituït hui amb motiu del Dia Mundial de l’Acolliment Familiar que se celebra el 31 de maig, acompanyat per la vicepresidenta primera i consellera de Servicis Socials, Igualtat i Vivenda, Susana Camarero.

Allí, ha reafirmat el compromís del Consell per “prioritzar l’acolliment familiar com la millor mesura per al desenrotllament emocional dels menors perquè no busquem un xiquet per a una família sinó que cada menor tinga la millor família i la que necessita”.

Per este motiu, ha destacat que, des de l’inici de la legislatura, “hem impulsat mesures pensades amb les famílies i per a les famílies, gràcies a eixa interlocució constant que mantenim perquè estem convençuts que escoltar-vos és imprescindible per a avançar”.

Així, ha posat en relleu diferents iniciatives com l’ampliació de deduccions fiscals perquè abasten totes les modalitats de famílies, l’increment de quanties que perceben les famílies acollidores, l’educació gratuïta de 0 a 3 anys o la modificació de la Llei d’hisenda perquè s’exceptuen de l’orde de tancament i així no s’interrompa el pagament en el canvi de l’exercici pressupostari.

En este sentit, ha ressaltat que “hem aconseguit solucionar la problemàtica que ens trobem respecte al pagament de les prestacions a les famílies acollidores, que ja no s’interrompen a principi d’any”.

Així mateix, ha assenyalat el suport prestat pel Consell a les famílies acollidores afectades per les riuades amb l’aprovació de les ajudes del Decret DANA específiques per a este fi.

D’igual manera, ha destacat l’augment pressupostari per a 2025 de la Direcció General de Família, Infància i Adolescència i Repte Demogràfic en un 14,6 % respecte a l’any anterior fins a arribar als 84,2 milions d’euros dels quals 18,9 milions es destinen directament a l’acolliment familiar i 900.000 euros en suport específic a les famílies acollidores.

Fecha: 29/05/2025